O‘zbekistonda yoshlar tadbirkorligini rivojlantirish komissiyalari tuziladi

O‘zbekiston Respublikasi prezidenti “Yoshlar – kelajagimiz” Davlat dasturi to‘g‘risidagi farmonni imzoladi. 
Hujjatga ko‘ra, tumanlar va shaharlarda yoshlar siyosati, ijtimoiy rivojlantirish va ma'naviy-ma'rifiy ishlar bo‘yicha hokimlar o‘rinbosari boshchiligida hamda yoshlar masalalari bo‘yicha ichki ishlar boshqarmalari (bo‘limlari) boshliqlari o‘rinbosarlari, O‘zbekiston yoshlar ittifoqining tuman va shaharlar kengashlari raislari, shuningdek, Tadbirkorlikka ko‘maklashish markazi bo‘linmalari rahbarlaridan iborat yoshlar tadbirkorligini rivojlantirish komissiyalari tuziladi.
Quyidagilar Komissiyaning asosiy vazifalari etib belgilandi:
investitsiyaviy va ijtimoiy komplekslar hududiy organlarining, shuningdek, moliyalashtiruvchi tijorat banklarining biriktirilgan xodimlari, fuqarolarning o‘zini o‘zi boshqarish organlari bilan birgalikda tadbirkorlik faoliyati bilan shug‘ullanishni xohlaydigan band bo‘lmagan aholini aniqlash, tumanlarni (shaharlarni) aniqlash hamda ularning yoshlar pasportlarini shakllantirish maqsadida uyma-uy yurish va aholi bilan uchrashuvlar tashkil etish;
investitsiyaviy va ijtimoiy komplekslar hududiy organlarining, shuningdek, moliyalashtiruvchi tijorat banklarining biriktirilgan xodimlarini jalb qilgan holda yoshlarning biznes tashabbuslari, startaplari, g‘oya va loyihalarini ishlab chiqishda, zarur hujjatlar va materiallarni tayyorlashda hamda rasmiylashtirishda ko‘maklashish;
yoshlarning biznes tashabbuslari, startaplari, g‘oyalari va loyihalarini amalga oshirishda ko‘maklashish uchun talabnomalarini, shuningdek, Davlat dasturi doirasidagi boshqa murojaatlarini “bir darcha” tamoyili bo‘yicha ko‘rib chiqilishini ta'minlash;
investitsiyaviy va ijtimoiy komplekslar hududiy organlarining, shuningdek, moliyalashtiruvchi tijorat banklarining biriktirilgan xodimlarini jalb qilgan holda yoshlarning biznes tashabbuslari, startaplari, g‘oyalari va loyihalarini amalga oshirish monitoringini o‘tkazish, kelib chiqqan muammolarni hal qilish;
tadbirkorlik faoliyatini tashkil etish va yuritish masalalari bo‘yicha yoshlar orasida keng tushuntirish ishlarini olib borish.